भोपाल/ ग्वालियर
डाक विभाग के अफसर और डाकिए इस साल के टारगेट के बोझ तले दबे जा रहे हैं। कभी खाता खोलने तो कभी डाक जीवन बीमा करने का टारगेट सिरदर्द दे रहा है। हाल ही में डाक जीवन बीमा का टारगेट डाकपाल, उप डाकपाल, डाक सहायक से लेकर डाकिए तक को थमाया गया है। वहीं, वर्ष 2016-17 का टारगेट 1 अप्रैल से मिलने वाला है, इसे लेकर डाकपाल व डाकिए तक को पसीना आ रहा है।
भोपाल/ ग्वालियर डीबी स्टार
भारतीय डाक विभाग ने वर्ष 2016-17 का टारगेट पूरा करने के लिए डाकिए व अफसरों को टास्क दे रखा है। सभी को कहा गया है कि ‘डाक जीवन बीमा’ का टारगेट हर हाल में पूरा करें। उस वक्त तो सभी कर्मचारियों ने इसे हल्के में लिया था। अब वित्तीय वर्ष खत्म होने में 28 दिन ही शेष हैं। ऐसे में डाक विभाग के प्रवर अधीक्षक ऑफिस से आए एक फरमान ने सभी के होश उड़ा दिए हैं। सभी डाकपाल, उप डाकपाल, डाक सहायक और डाकिया को लिखित में आदेश भेजा गया है। उसमें लिखा है कि हर हाल में पीएलआई और आरपीएलआई अपने-अपने टारगेट को 31 मार्च तक पूरा करें। इसके बाद अफसरों ने खुद को सेफ करने के लिए कहा है कि टारगेट की समीक्षा गई थी। इसमें पाया गया कि टारगेट प्राप्त करने के लिए कोई ठोस कदम नहीं उठाए गए हैं। सभी अधिकारी-कर्मचारी को अपना-अपना टारगेट पूरा करना अनिवार्य है। एक शिकायत के आधार पर डीबी स्टार टीम ने मामले की पड़ताल की, तो खुलासा हुआ कि पोस्टमास्टर दबी जुबान में स्वीकार कर रहे हैं कि काम का बोझ काफी हो चुका है। ऐसे में टारगेट पर टारगेट मिलने से डाक सेवा का काम करने में दिक्कतें आ रही हैं।
सरकारी कर्मचारियों का बीमा
यह योजना खास तौर से सरकारी और अर्द्ध सरकारी के लिए निकाली गई है। वे स्वयं एवं अपने परिवार के बच्चों का बीमा करा सकते हैं। पोस्टमास्टर एवं उससे नीचे के अफसरों को 10-10 लाख रुपए और डाकिए को पांच-पांच लाख रुपए का टारगेट पूरा करके देना है।
गोल्ड बांड भी बेच रहे
केंद्र सरकार ने हाल में गोल्ड बांड जारी किए हैं। इसका टारगेट अप्रत्यक्ष तरीके से दिया गया है। सभी को इशारों-इशारों में कह दिया गया है कि हर पोस्ट मास्टर को पांच-पांच ग्राम तक का बांड बिकवाना ही है। इसके बदले किसी को सोना नहीं मिलेगा। इसकी अवधि पूरी होने के बाद पूरा पैसा ब्याज सहित मिल जाएगा।
पहले से ही बहुत काम हैं
हमारे पास पहले से ही बहुत काम हैं। अभी डाक बीमा का टारगेट दिया गया है। आए दिन नई योजनाएं भी डाक विभाग में आ रही हैं। उनका काम भी हमें दे रखा है। ऐसे में टारगेट देकर परेशान कर रहे हैं।  विक्रम शर्मा, डाकिया (परिवर्तित नाम)
मुख्यालय के आदेश हैं
टारगेट को लेकर मुख्यालय से पहले ही आदेश आ चुके हैं। समीक्षा के दौरान पाया गया कि कुछ लोगों के टारगेट पूरे नहीं हुए थे। हमने सभी को समय से टारगेट पूरा करने के लिए कहा है।  एके गुप्ता, प्रवर अधीक्षक डाक विभाग
बीमा का टारगेट पूरा करने में पसीना आया डाकियों को
mai_Deva hin_Deva mai_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva